[pic] | AZ EURÓPAI KÖZÖSSÉGEK BIZOTTSÁGA |

Brüsszel, 06.06.2005

COM(2005) 238 végleges

2005/0110 (CNS)

Javaslat

A TANÁCS RENDELETE

a halászati megállapodás alapján harmadik országok vizein folytatott halászat engedélyezésére vonatkozó általános rendelkezések megállapításáról szóló 3317/94/EK rendelet módosításáról

(előterjesztő: a Bizottság)

INDOKOLÁS

Egy halászati megállapodáshoz csatolt jegyzőkönyv lejárta előtt a szerződő felek tárgyalásokat kezdenek a halászati megállapodáshoz csatolt jegyzőkönyv megújítása céljából. A halászati megállapodáshoz csatolt jegyzőkönyv megújítására irányuló tárgyalási folyamat lezárásakor a Szerződő felek a jegyzőkönyv új szövege és a csatolt melléklet mellett az új jegyzőkönyvnek egy olyan időponttól kezdődő ideiglenes alkalmazásáról szóló levélváltást is parafálnak, amely lehetővé teszi a közösségi flotta halászati tevékenységeinek folyamatosságát e harmadik ország kizárólagos gazdasági övezetében az előző jegyzőkönyv lejárta és a tárgyalások tárgyát képező új jegyzőkönyv hatálybalépése között. A legtöbb esetben az ideiglenes alkalmazás kezdeti időpontjaként az előző jegyzőkönyv lejárta utáni első napot határozzák meg.

Ezen okmányok összességének parafálása után a Bizottság szervezeti egységei elindítják azt a folyamatot, amely a hivatalos bizottsági javaslat kidolgozásához szükséges, amely javaslatot ezután elfogadás végett megküldenek a Tanácsnak. Ez a folyamat két részből áll: egyrészt egy, az Európai Parlament véleményének figyelembevételével hozott tanácsi rendeletből (továbbiakban: rendelet), másrészt egy tanácsi határozatból (továbbiakban: határozat), amely megállapítja a halászati lehetőségeknek a tagállamok közötti elosztását és jóváhagyja a levélváltást a jegyzőkönyv ideiglenes alkalmazásáról; ez a folyamat több hónapig is eltarthat. A második részben előre meg kell határozni azt az időpontot, amikor a Tanács döntésre jut. Elképzelhető azonban, hogy a Tanács jogi aktusa több hónappal a levélváltásban előírt ideiglenes alkalmazási időpont után lép életbe, mivel a tárgyalások lezárásának időpontja a harmadik országtól függ.

Az új jegyzőkönyvben megállapított halászati lehetőségek használatának akadályoztatását elkerülendő e javaslatnak az a célja, hogy lehetővé tegye a Bizottság számára, hogy késedelem nélkül foglalkozhasson a tagállamokból érkező halászati lehetőségek iránti kérelmekkel és továbbadhassa ezeket a harmadik országnak. A Közösség érdekében áll elkerülni a halászati tevékenységek bármilyen, akár ideiglenes felfüggesztését, amely mind az Európai Közösség, mind az érintett halászati flotta számára káros hatású lenne.

A halászati megállapodáshoz csatolt új jegyzőkönyv ideiglenes alkalmazásáról és a halászati lehetőségek tagállamok közötti elosztásáról szóló tanácsi jogi aktus elfogadásáig ez a javaslat ideiglenes rendelkezéseket ír elő, melyek lehetővé teszik a halászati engedélyek iránti kérelmek Bizottság általi továbbítását a harmadik ország számára a megállapodás szerinti elosztási módszer alapján, figyelembe véve a viszonylagos stabilitás elvét. Ez a továbbítás lehetővé teszi a harmadik országnak, hogy amennyiben az új jegyzőkönyv által megkövetelt összes feltétel teljesül, engedélyeket állítson ki és engedélyezze a kérelmező hajóknak, hogy halászati tevékenységet folytassanak az érintett kizárólagos gazdasági övezetben a levélváltásban előírt időponttól. Mivel a javaslat csak a megállapodások megújítását tárgyalja, ideiglenesen a jelenlegi elosztási módszerre lehet támaszkodni, az esetleges új elosztás meghatározását más szövegekre hagyva.

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára[1],

tekintettel az Európai Parlament véleményére[2],

tekintettel az Európai Gazdasági és Szociális Bizottság véleményére[3],

mivel:

(1) A Közösség és harmadik országok közötti halászati megállapodások értelmében az egyes jegyzőkönyvek hatályának lejárta előtt a Szerződő Felek tárgyalásokat kezdenek a következő időszakra vonatkozó új jegyzőkönyv tartalmának közös megegyezéssel történő meghatározására, és amint a jegyzőkönyvet jóváhagyták, parafálják a jegyzőkönyv adott időponttól való ideiglenes alkalmazására vonatkozó levélváltást a halászati tevékenységek folytatásának lehetővé tétele érdekében.

(2) A halászati megállapodás alapján harmadik országok vizein folytatott halászat engedélyezésére vonatkozó általános rendelkezések megállapításáról szóló, 1994. szeptember 22-i 3317/94/EK tanácsi rendelet[4] 5. cikkének (2) bekezdése értelmében a Bizottság megvizsgálja minden egyes tagállam kérelmeit a kiosztott halászati lehetőségek figyelembevételével, majd továbbítja azokat az érintett harmadik országnak.

(3) Abban az esetben, ha az új jegyzőkönyv ideiglenes alkalmazására vonatkozó levélváltásról és a halászati lehetőségek tagállamok közötti elosztásáról szóló jogi aktusnak a Tanács általi elfogadási eljárása nem fejeződik be az ideiglenes alkalmazás kezdeti időpontja előtt, a közösségi hajók halászati tevékenységének megszakítását elkerülendő helyénvaló ideiglenes rendelkezéseket előírni, amelyek lehetővé teszik a Bizottság számára a halászati engedélyek iránti kérelmek továbbítását az érintett harmadik ország számára, figyelembe véve a viszonylagos stabilitás elvét.

(4) Ezért a 3317/94/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 3317/94/EK rendelet 5. cikkének (2) bekezdése a következő albekezdéssel egészül ki:

„Amennyiben a Tanács még nem fogadta el az egy harmadik országgal kötött megállapodáshoz csatolt új jegyzőkönyv ideiglenes alkalmazásáról szóló és a halászati lehetőségek tagállamok közötti elosztását megállapító jogi aktust, a Bizottság továbbítja a harmadik ország számára az (1) bekezdésnek megfelelő engedély iránti kérelmeket a Tanács által utólagosan elfogadásra kerülő rendelkezések sérelme nélkül. E továbbítás érdekében a Bizottság az előző jegyzőkönyv értelmében hatályos elosztási módszert alkalmazza.”

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004.

a Tanács részéről

az elnök

[1] HL C […]., [ …]., […]. o.

[2] HL C […]., [ …]., […]. o.

[3] HL C […]., [ …]., […]. o.

[4] HL L350., 1994.12.31., 13. o.